# Informácie o registrácii

**Združenie obcí podľa § 20b zákona č. 369/1990 Zb. o obecnom zriadení v znení neskorších predpisov**

 V oblasti združovacieho práva významnú úlohu zohrávajú združenia obcí, ktorých problematika je upravená zákonom č. 369/1990 Zb. Slovenskej národnej rady o obecnom zriadení ( ďalej len „ zákon o obecnom zriadení“), konkrétne v ustanoveniach § 20b až 20f. Podľa uvedených ustanovení obce môžu zriaďovať združenia obcí, ktoré dňom registrácie registrujúcim orgánom nadobúdajú právnu subjektivitu, sú právnické osoby. Registrujúcim orgánom je príslušný okresný úrad v sídle kraja (odbor všeobecnej vnútornej správy) príslušný podľa sídla združenia.

**Podľa § 20b ods. 4 zákona o obecnom zriadení**

predmetom činnosti združenia obcí je najmä oblasť sociálnych vecí, starostlivosti o životné prostredie (predovšetkým zhromažďovanie, odvoz a spracúvanie komunálneho odpadu, odvádzanie a čistenie odpadových vôd), miestna doprava, oblasť školstva, kultúry a miestny cestovný ruch; svojou činnosťou združenie obcí napomáha vytvárať podmienky na plnenie úloh obcí, ako aj úloh vyššieho územného celku.

**Podľa § 20c ods. 2 zákona o obecnom zriadení k návrhu na registráciu sa prikladajú tieto doklady**:

* zmluva o zriadení združenia obcí podpísaná starostami všetkých obcí, ktoré sa stávajú členmi združenia obcí, s uvedením ich mena, priezviska, rodného čísla, adresy trvalého pobytu, funkcie a názvu obce,
* uznesenie o schválení zmluvy obcami, ktoré sú jej účastníkmi,
* oznámenie o tom, kto je splnomocnencom oprávneným konať v mene združenia obcí,
* stanovy združenia, v ktorých sa uvádza:
  + názov združenia obcí,
  + sídlo (v rozsahu adresa sídla, orientačné číslo; súpisné číslo, ak bolo pridelené; PSČ a názov obce),
  + predmet činnosti,
  + orgány združenia obcí, spôsob ich ustanovenia, určenie orgánov oprávnených konať v mene združenia obcí,
  + zásady hospodárenia,
  + spôsob zrušenia, naloženia s majetkom a vyporiadania všetkých záväzkov združenia obcí,
  + meno, priezvisko a adresa osoby splnomocnenej na podanie návrhu na registráciu združenia obcí.

**Podľa § 20b ods. 5 zákona o obecnom zriadení**

Na platnosť zmluvy o zriadení združenia obcí je potrebný súhlas nadpolovičnej väčšiny všetkých poslancov každej obce, ktorá je účastníkom zmluvy. Súčasťou zmluvy o zriadení združenia obcí sú jeho stanovy.

Konanie o registráciu združenia obcí je upravené v § 20c ods. 1 až § 20e ods.2 zákona o obecnom zriadení.

Podľa § 20e ods. 3 zákona sa na konanie o registrácii združenia obcí vzťahuje všeobecný predpis o správnom konaní (zákon č. 71/1967 Zb.) iba vtedy, ak tento zákon neustanovuje inak.

**Zákonné lehoty v konaní o registráciu združenia obcí sú:**

* 10 dňová lehota na odstránenie nedostatkov v návrhu
* 30 dňová lehota na registráciu v prípade, že návrh na registráciu spĺňa zákonom ustanovené náležitosti
* 30 dňová lehota na odmietnutie registrácie, ak z predloženej zmluvy a stanov vyplýva, že činnosť združenia nie je v súlade s ústavou, zákonmi a medzinárodnými zmluvami

Rozhodnutie v správnom konaní sa nevydáva, registrácia sa vykoná tak, že jedno vyhotovenie stanov, na ktorých je vyznačený deň registrácie, registrový úrad zašle splnomocnencovi združenia obcí.

**Zákonné opatrenie proti nečinnosti registrujúceho orgánu**

Ustanovenie § 20d ods. 4 zákona o obecnom zriadení upravuje možnosť vzniku združenia obcí ako právnickej osoby v prípade, ak príslušný registrový úrad nedoručí splnomocnencovi združenia obcí rozhodnutie o odmietnutí registrácie v lehote do 60 dní od začatia konania. V tomto prípade združenie obcí nadobudne právnu subjektivitu dňom nasledujúcom po uplynutí tejto lehoty. Tento deň je potom dňom registrácie združenia.

**Podľa § 20e ods. 4 zákona o obecnom zriadení**

Okresný úrad v sídle kraja vedie register združení obcí. Register združení obcí je verejný zoznam, do ktorého sa zapisujú

a) názov a sídlo združenia obcí,

b) predmet činnosti združenia obcí,

c) názvy obcí, ktoré sú zriaďovateľmi združenia obcí,

d) orgán oprávnený konať v mene združenia obcí; meno, priezvisko a adresa trvalého pobytu osoby, ktorá vykonáva túto pôsobnosť,

e) dátum a číslo registrácie združenia obcí,

f) dátum a dôvod zrušenia združenia obcí,

g) vstup združenia obcí do likvidácie a skončenie likvidácie; meno, priezvisko a adresa trvalého pobytu likvidátora,

h) vyhlásenie konkurzu a skončenie konkurzného konania alebo zamietnutie návrhu na vyhlásenie konkurzu pre nedostatok majetku; meno, priezvisko a adresa trvalého pobytu správcu konkurznej podstaty,

i) dátum a dôvod výmazu združenia obcí z registra združení obcí,

j) zmeny údajov ( názov a sídlo združenia obcí, predmet činnosti združenia obcí, ) orgán oprávnený konať v mene združenia obcí; meno, priezvisko a adresa trvalého pobytu osoby, ktorá vykonáva túto pôsobnosť)

Údaje v registri združení obcí sú účinné voči každému dňom vykonania zápisu.

**Zrušenie združenia obcí** podľa § 20f ods. 1 zákona združenie obcí sa zrušuje

* dobrovoľným rozpustením alebo zlúčením s iným združením obcí
* právoplatným rozhodnutím okresného úradu v sídle kraja o jeho rozpustení

Pri zrušení združenia obcí dobrovoľným rozpustením alebo zlúčením je štatutárny orgán združenia povinný oznámiť zánik združenia do 15 dní príslušnému okresnému úradu.

Pri právoplatnom rozhodnutí okresného úradu v sídle kraja o jeho rozpustení, okresný úrad v sídle kraja vymenuje likvidátora.

Združenie obcí sa zrušuje s likvidáciou okrem zrušenia združenia obcí zlúčením s iným združením obcí. Na likvidáciu združenia obcí sa primerane vzťahuje osobitný predpis Obchodného zákonníka o zrušení a zániku obchodných spoločností.

Združenie obcí zaniká dňom jeho výmazu z registra združení obcí okresným úradom v sídle kraja.